**Transkript** [**Izlaganja predsjednika Vlade Crne Gore Mila Đukanovića na otvaranju Investicione konferencije „Crna Gora - investicije, projekti, mogućnosti“**](http://www.gov.me/vijesti/136512/Premijeri-dukanovic-i-Roze-otvorili-u-Monaku-Investicionu-konferenciju-Crna-Gora-investicije-projekti-mogucnosti.html)

Monako, 13.03.2014.

Poštovani gospodine predsjedniče Vlade, gospodine Rože,

Uvažene ekselencije,

Gospodo ministri,

Dame i gospodo,

Veliko mi je zadovoljstvo da mogu da vam se obratim na ovoj Investicionoj konferenciji, i da vas pozdravim u ime Vlade Crne Gore i u svoje ime. Za ovu priliku je bilo predviđeno da vam pročitam nekoliko rečenica koje sam pripremio za obraćanje vama. Ali umjesto toga, dozvolite mi da zapravo samo sa nekoliko napomena na početku skrenem vašu pažnju na ono što ćete u nastavku ove Investicione konferencije čuti od drugih ljudi koji će izložiti investicione potencijale Crne Gore. Na početku bih želio da se veoma zahvalim, prije svega njegovom visočanstvu princu Albertu, na izuzetnoj pažnji koju posvećuje daljem razvoju međudržavne saradnje Kneževine Monako i Crne Gore. To je posebno manifestovano tokom prve zvanične posjete princa Alberta II Crnoj Gori polovinom prošle godine, a jednako tako i pažnjom i čašću koju je ukazao meni i mojoj delegaciji tokom jučerašnjeg dana, prijemom i vrlo prijateljskim i sadržajnim razgovorima. Dozvolite takođe da izrazim veliko poštovanje za pažnju koju je Crnoj Gori i našoj delegaciji učinio predsjednik Vlade, gospodin Rože sa grupom ministara iz njegovog kabineta. Želim pred vama da ponovim da Monako i njegovo iskustvo predstavljaju veliku inspiraciju za mnoge države u svijetu. Rekao bih za Crnu Goru i posebno, imajući u vidu njene dimenzije i strukturu njene privrede i njene razvojne šanse.

Ne želim nipošto da na početku propustim i našu zajedničku posvećenost pitanjima održivog razvoja, što nas i dodatno upućuje jedne na druge. Dozvolite da na početku kažem da je Crna Gora još uvijek nerazvijena država, ali država sa veoma ambicioznim razvojnim programom, i mogu slobodno kazati država sa veoma dobrim tempom razvoja. Rekao bih, najbolja ilustracija tog dostignutog tempa razvoja je da smo u poslednjih deset godina utrostručili GDP per kapita. Ali nijesam ovdje da bih se hvalio onim što smo postigli, tim prije što je ono što smo postigli daleko od onog što bi nas zadovoljavalo i daleko od onoga što mi vjerujemo da su realni kapaciteti društvenog razvoja naše države. Mi mislimo da pažljivim planiranjem korišćenja raspoloživih kapaciteta i odgovornim strategijama u realizaciji tih planova, Crna Gora može u doglednoj budućnosti dostići nivo evropski razvijenih društava u Evropi 21.vijeka. Rekao bih da smo u prethodnom periodu pokazali promišljenost i održivost svojih planova i odlučnost u njihovoj realizaciji. Pokazali smo promišljenost i odlučnost da očuvamo mir i multietnički sklad, kada smo se našli u vrtlogu zaraćenog regiona. Pokazali smo i odlučnost i rekao bih taktičnost u realizaciji naše namjere da obnovimo nezavisnost, da preuzmemo odgovornost za svoju budućnost i da to učinimo na jedan za Balkan do tada nepoznat način, bez rata, a poštujući stroga demokratska pravila ujedinjene Evrope. Rekao bih, pokazali smo jasnu namjeru da slijedimo svoju viziju, kada smo se opredijelili da Crnu Goru vodimo putem evropske i evro-atlantske integracije. Danas nema opasnosti da će Crna Gora zalutati balkanskim bespućima. Crna Gora danas predvodi kompoziciju balkanskih država na putu evropske i evro-atlantske integracije. Danas smo riješeni da Crnu Goru učinimo najdinamičnijom investicionom destinacijom u Jugoistočnoj Evropi, jednom od najdinamičnijih ekonomija Evrope. Imamo vrlo jasno definisane strategije razvoja u prioritetnim razvojnim oblastima crnogorske ekonomije. To je oblast razvoja infrastrukture, to je oblast turizma, to je oblast energetike i oblast proizvodnje hrane. Prethodno, tokom prošle godine smo obavili dobar posao konsolidacije javnih finansija i učvršćivanje makroekonomske stabilnosti. Da bi ostvarili i ovaj zadatak koji realizujemo, počev od ove godine, zadatak dinamične realizacije prioritetnih investicionih projekata, svjesni smo da nam nedostaje ne samo kapitala, nego i iskustva iz realizacije takvih projekata. Zato svoju ekonomiju gradimo kao otvorenu ekonomiju, predisponiranu za privlačenje kvalitetnih stranih ivestitora, kvalitetnih partnera. Mogu slobodno kazati da smo već u dosadašnjoj realizaciji takvog plana pokazali izvjesan uspjeh i da je zajednica investitora koji danas već realizuju svoje projekte na crnogorskoj obali u turizmu takva, da bi mogla slobodno služiti na čast i mnogo većim državama i mnogo razvijenim ekonomijama. Drago mi je da će vam se nakon mog izlaganja i izlaganja mog cijenjenog kolege predstaviti neki od predstavnika tih investitora. Ja ću samo još reći da je u ovom trenutku započeto ili se planiraju započeti tokom ove godine razvojni projekti u turizmu u vrijednosti od preko tri milijarde eura. Jednako tako, animirali smo ozbiljne partnere za razvoj energetike, a vašoj pažnji preporučujem da posebno pogledate projekat vezan za razvoj podmorskog kabla između Crne Gore i Italije, kojim se Crna Gora zapravo predstavlja kao energetsko čvorište našeg regiona i obezbjeđuje mnogo jednostavniju i jeftiniju vezu između proizvođača električne energije i Jugoistočne Evrope i zapadnoevropskog tržišta. Potencijalno, vredniji je projekat istraživanja nafte i gasa, za koji je u ovom trenutku interesovanje iskazalo dvadesetak najrenomiranijih kompanija u svijetu iz te oblasti. Takođe, želim da skrenem vašu pažnju na projekte u oblasti sobraćajne infrastrukture, koje smatramo jako važnim sa stanovišta naše potrebe kvalitetnijeg povezivanja Crne Gore sa razvijenim evropskim okruženjem.

Ovo predstavljanje želim da završim time što ću kazati da je vladina politika veoma senzibilna prema investitorima, jer smo već godinama prepoznati kao jedan od najkonkurentnijih poreskih sistema, zbog čega smo godinama imali i najveći priliv direktnih stranih investicija per kapita u regionu. Želim da vam kažem da gotovo dnevno pratimo sve ono što su primjedbe i sugestije investitora i ljudi iz biznisa, sa namjerom da permanentno unapređujemo poslovni ambijent za dalji razvoj investicija i biznisa. Zato sam ubijeđen da, ko god se od novih investitora odluči da obogati zajednicu investitora u Crnoj Gori u narednom periodu, da će biti na dobroj adresi. Ubijeđen sam da će moje kolege u nastavku još konkretnije i još ubjedljivije predstaviti investicione potencijale Crne Gore. Dozvolite mi da ja još jedan put zahvalim mom kolegi, premijeru Rožeu, na tome što je našao vremena da prisustvom ovoj konferenciji još jednom ukaže čast Crnoj Gori i demonstrira prijeteljstvo Monaka prema našoj državi. i jednako tako da se zahvalim na strpljenju i pažnji sa kojom ste me saslušali.